ՄԱԿ-ի գլխավոր քարտուղար Անտոնիո Գուտերեշը ողջունել է Հայաստանի նախագահ Սերժ Սարգսյանի եւ Ադրբեջանի նախագահ Իլհամ Ալիեւի՝ երկուշաբթի օրը Ժնեւում կայացած հանդիպումը: Գուտերեշը ոգեւորված է բանակցային գործընթացի աշխուժացման ուղղությամբ միջոցներ ձեռնարկելու եւ շփման գծում լարվածությունը թուլացնելու համար հավելյալ քայլեր իրականացնելու՝ նախագահների միջեւ ձեռք բերված պայմանավորվածությամբ: Գլխավոր քարտուղարը վերահաստատել է ՄԱԿ-ի աջակցությունը ԵԱՀԿ Մինսկի խմբի համանախագահների միջնորդական ջանքերին եւ կողմերին կոչ է արել օգտագործել ժնեւյան հանդիպման ստեղծած դրական դինամիկան՝ «Լեռնային Ղարաբաղի հակամարտության խաղաղ բանակցված կարգավորման հասնելու համար»: